Y tak neꞌka-yan re kꞌij chin re namakꞌij rubiniꞌan pascua,
re Jesús rutaman chic che neꞌka-yan re hora chin che rejaꞌ ndel-a vovaꞌ chach re ruchꞌulef y nitzolaj chilaꞌ chicaj riqꞌuin re Dios re Rutotaꞌ.
Re Jesús camas jeꞌrujovam-pa conojel re can je richin chic rejaꞌ re jecꞌo vovaꞌ chach re ruchꞌulef,
y can cꞌa quireꞌ nuban chupan re kꞌij reꞌ,
tak napon-yan chach re camic.
Re Jesús y yoj re yoj ru-discípulos katzꞌamon vaꞌin.
Y jacꞌa re jun kachibil rubiniꞌan Judas Iscariote,
re rucꞌajol re jun ache rubiniꞌan Simón,
nisamaj chic re itzel pa ránma,
y jareꞌ re nibin cha che tujachaꞌ re Jesús.
Y astapaꞌ re Jesús can rutaman-va che ronojel jachon pa rukꞌaꞌ roma re Dios re Rutotaꞌ,
y chireꞌ riqꞌuin re Dios pitinak-va y chireꞌ chic nitzolaj-va-a,
pero man riqꞌuin reꞌ rejaꞌ can xyacataj-pa y xutanabaꞌ can ruvaꞌin.
Y xulisaj can re tziak cꞌo chij,
xboꞌrcꞌama-pa jun toalla,
y xuxim xe-rupan.
Cꞌareꞌ xuyaꞌ chukaꞌ yaꞌ chupan jun palangana y che jaꞌjun che jaꞌjun yoj re yoj ru-discípulos xutzꞌam ruchꞌajic kakan,
y nusulaꞌ re kakan riqꞌuin re toalla re ruximon xe-rupan.
Jacꞌa tak xapon riqꞌuin re Simón Pedro chin nuchꞌaj rakan,
re Pedro xubij cha re Jesús:
Ajaf,
can man rucꞌamon-ta che nachꞌaj chukaꞌ vakan yen,
xchaꞌ.
Y re Jesús xubij cha re Pedro:
Re ntzꞌamon rubanic vocame che ninchꞌaj re ivakan,
cꞌamaje-na takꞌax pan iveꞌ.
Pero can xtakꞌax pan iveꞌ después.
Jacꞌa re Pedro xubij:
Man rucꞌamon-ta chua yen che can ja rat yachꞌajo vakan.
Man xtinya-ta kꞌij che xtachꞌaj re vakan.
Y re Jesús xubij cha:
Vo xa man naya-ta kꞌij,
can man yacꞌue-ta viqꞌuin,
xchaꞌ cha.
Mareꞌ re Simón Pedro xubij cha re Jesús:
Ajaf,
vo xa quireꞌ,
can man xe-ta cꞌa re vakan nachꞌaj,
xa can tachꞌajaꞌ chukaꞌ re nukꞌaꞌ y re nujalom,
xchaꞌ re Pedro.
Pero re Jesús xubij cha:
Re xa cꞌa baꞌ tiratin-va,
xaxe cꞌa re rakan rucꞌamon che nuchꞌaj roma re pokolaj,
roma rejaꞌ can chꞌajchꞌoj chic.
Yex can chꞌajchꞌoj chic re ivánma.
Astapaꞌ man yixnojel-ta,
pero can yix chꞌajchꞌoj chic,
xchaꞌ re Jesús.
Rejaꞌ xubij quireꞌ,
roma can rutaman anchique re xtijacho richin.
Y mareꞌ tak xubij:
Man yixnojel-ta yix chꞌajchꞌoj.
Y tak re Jesús ruchꞌajon chic kakan yoj re yoj ru-discípulos,
xboꞌrcꞌamaꞌ chic-pa re tziak re rulisan can chij,
xbetzꞌuyeꞌ chic chach mesa y xubij:
¿Xkꞌax como pan iveꞌ anchique roma tak yen xinchꞌaj ivakan?
Ka-Maestro y Kajaf,
yixchaꞌ cꞌa chua.
Can otz-va roma can ja-va quireꞌ.
Y roma yen re i-Maestro y re Ivajaf man xinqꞌuex-ta chin xinchꞌaj ivakan,
can quireꞌ cꞌa chukaꞌ tibanaꞌ yex.
Man quixqꞌuex che nichꞌajlaꞌ cakan re nicꞌaj chic ivchibil.
Can quireꞌ tibanaꞌ.
Yen can xincꞌut can chivach.
Y anchaꞌl cꞌa ximban yen iviqꞌuin,
quireꞌ chukaꞌ tibanaꞌ yex quiqꞌuin re nicꞌaj chic.
Yen can cꞌo-va nukꞌij y ximban re samaj reꞌ.
Can quireꞌ cꞌa chukaꞌ tibanaꞌ yex.
Man tipokonaj niban re samaj reꞌ.
Roma chach re ruchꞌulef,
mana-ta re mozo re cꞌo más rukꞌij que chach re patrón,
y ni xe-ta chukaꞌ jun re nitak re más cꞌo rukꞌij que chach re takayon-a richin.
Otz-ibanoj vo xa yex can xitamaj can ronojel reꞌ y can niban re xitamaj.